Broj: 711-I-1410-P-354-19/20-04-11

Zagreb, 2. listopada 2020.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković, Tatijane Vučetić i Tončice Božić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Josipa Miškovića, gradonačelnika Grada Popovače,** na 100. sjednici, održanoj 2. listopada 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Josipa Miškovića, gradonačelnika Grada Popovače, neće se pokrenuti, s obzirom da iz prikupljenih podataka i dokumentacije, povodom prijave zaprimljene 16. prosinca 2019.g. u kojoj se navode okolnosti izvođenja radova na groblju u Gornjoj Jelenskoj i održavanja groblja na području Grada Popovače, ne proizlazi da je u postupanju prijavljenog dužnosnika došlo do moguće povrede odredbi ZSSI-a.**

Obrazloženje

Protiv dužnosnika Josipa Miškovića, gradonačelnika Grada Popovače, podnesena je anonimna prijava mogućeg sukoba interesa koja je u knjizi ulazne pošte Povjerenstva zaprimljena pod brojem: 711-U-4219-P-354/19-01-2 dana 16. prosinca 2019.g. i povodom koje je otvoren predmet broj P-354/19.

U prijavi se navodi da je na groblju u Gornjoj Jelenskoj radove na izradi staze i ostalo izvodila tvrtka Grgić iz Popovače, koja je povezana rodbinski s gradonačelnikom. U prijavi se dalje navodi kako je trgovačko društvo Komunalni Servisi d.o.o. preuzelo po odluci Općinskog Vijeća Grada Popovače održavanje groblja na području grada Popovače i pogrebne poslove, kao i poslovnu zgradu i dvorište koju je Općina Popovača kupila od INA-e. U prijavi se navodi kako je gradonačelnik nekoliko puta raspisivao Javni Natječaj za pogrebne poslove kako bi poslove dobila tvrtka Krnjić iz Popovače koji su prijatelji.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi navedenoga Zakona. Uvidom u Registar dužnosnika koji ustrojava i vodi Povjerenstvo utvrđeno je kako Josip Mišković obnaša dužnost gradonačelnika Grada Popovače u aktualnom mandatu, počevši od 26. svibnja 2017.g. te da je istu dužnost obnašao i u mandatu 2013. – 2017. Stoga je i Josip Mišković, povodom obnašanja navedene dužnosti obvezan postupati sukladno odredbama ZSSI-a..

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Povodom navoda iz podnesene anonimne prijave Povjerenstvo je, u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od nadležnih tijela te je na taj način steklo vlastita saznanja o mogućem sukobu interesa dužnosnika.

Uvidom u Sudski registar Trgovačkog suda u Zagrebu utvrđeno je da je pod MBS: 080924787 upisano trgovačko društvo KOMUNALNI SERVISI POPOVAČA d.o.o., OIB: 70710430454. Kao jedini osnivač navedenog društva upisan je Grad Popovača. U Registru istog suda pod MBS: 080207368 upisano je trgovačko društvo GRGIĆ-PROM d.o.o., OIB: 92932645654. Kao Osnivači/vlasnici društva navedeno je osam osoba, od kojih i Davor Grgić, Graciela Grgić, Patricia Grgić i Vesna Grgić. Kao osobe ovlaštene na zastupanje društvu upisani su Davor Grgić kao direktor i Vesna Grgić kao prokurist.

 Povjerenstvo je od Grada Popovače zatražilo očitovanje je li Grad Popovača, za vrijeme mandata gradonačelnika Josipa Miškovića izvodio radove na Groblju u Gornjoj Jelenskoj. Ukoliko jest, tko je izvodio navedene radove, tko je i kada donio odluku o stupanju u poslovne odnose s izvođačem, koja je bila uloga dužnosnika Josipa Miškovića u istima te je li izvođač radova obiteljski povezan s dužnosnikom Josipom Miškovićem i na koji način. Također je zatraženo očitovanje tko na području Grada Popovače obavlja poslove održavanja groblja i pogrebne poslove, od kada i na temelju koje odluke te kako je proveden natječaj.

 Grad Popovača je dana 22. rujna 2020.g. dostavio očitovanje u kojem se navodi da je Grad Popovača tijekom 2019. godine, na groblju u Gornjoj Jelenskoj izvodio radove za asfaltiranje parkirališta i izgradnju pješačke staze. Za svaki od navedenih radova proveden je postupak jednostavne nabave sukladno Pravilniku o provedbi postupaka jednostavne nabave KLASA: 021-05/17-01/01, URBROJ: 2176/16- 01-17-5 od 30.06.2017. godine (Službene novine Grada Popovače br. 4/2017). U provedbi postupaka jednostavne nabave poslan je poziv za dostavu ponude na adrese tri gospodarska subjekta, kriterij za odabir ponude je najniža cijena uz obvezu ispunjenja svih uvjeta i zahtjeva iz poziva na dostavu ponude. Temeljem pristiglih ponuda sačinjen je Zapisnik o otvaranju, pregledu i ocjeni ponuda od strane Povjerenstva za provođenje postupaka jednostavne nabave te je predložen gospodarski subjekt čija je ponuda rangirana kao najpovoljnija prema kriteriju za odabir ponuda. U svakom postupku jednostavne nabave, temeljem navedenog Zapisnika o otvaranju, pregledu i ocjeni ponuda, gradonačelnik Josip Mišković donio je Odluku o odabiru, te su odabrane ponude najpovoljnijeg ponuditelja GRGIĆ PROM d.o.o. Temeljem Odluke o odabiru za svaki navedeni postupak jednostavne nabave gradonačelnik Josip Mišković, kao ovlašteni predstavnik Grada Popovače sklopio je s izvođačem GRGIĆ PROM d.o.o. Ugovor za izvođenje radova. Što se tiče obiteljske povezanosti gradonačelnika te izvođača radova, ističemo da je vlasnik izvođača, Davor Grgić, obiteljski povezan s gradonačelnikom na način da je isti sin od brata gradonačelnikove supruge. U odnosu na drugi dio vašeg traženja, Grad Popovača se očitovao da poslove održavanja groblja, ukopa pokojnika i komunalnih djelatnosti obavlja gradsko komunalno poduzeće Komunalni servisi Popovača d.o.o., Popovača, temeljem Odluka Gradskog vijeća: Odluka o prenošenju poslova upravljanja grobljima i stočnom sajmu na Komunalne servise Popovača d.o.o. (Službene novine Grada Popovače br. 9/2016) i Odluka o prenošenju obavljanja poslova komunalnih djelatnosti na Komunalne servise Popovača (Službene novine Grada Popovače br. 5/2019). Poslove upravljanja grobljima i ukopa pokojnika Komunalni servisi Popovača obavljaju kao svoju redovnu djelatnost u skladu sa zakonskim propisima koji uređuju to područje, a poslove komunalnih djelatnosti obavljaju temeljem internih radnih naloga izdanih od strane Grada Popovače prema ukazanim potrebama. Poslovi građevinskih radova na groblju ne spadaju u komunalne djelatnosti koje obavlja komunalno poduzeće već je izvođenje istih te odabir izvođača prepušteno slobodnom tržištu putem postupka javne nabave.

 Povjerenstvo je izvršilo uvid u podnesena izvješća o imovinskom stanju dužnosnika Josipa Miškovića te je pribavilo podatke iz Matice rođenih i vjenčanih za osobe koje su suvlasnici trgovačkog društva GRGIĆ-PROM d.o.o. Uvidom u prikupljene podatke utvrđeno je kako su Davor Grgić, Graciela Grgić, Patricia Grgić i Vesna Grgić, a koji su zajedno s trećim osobama suvlasnici društva GRGIĆ-PROM d.o.o., u srodstvu. Isto tako iz očitovanja Grada Popovače utvrđeno je kako je Davor Grgić sin od brata gradonačelnikove supruge.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, može se smatrati da utječe ili može utjecati na njegovu nepristranost u obavljanju javne dužnosti.

Člankom 4. stavkom 2. ZSSI-a propisano je da je član obitelji dužnosnika u smislu navedenog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnik. Stavkom 5. istog članka propisano je da su povezane osobe u smislu ZSSI-a bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, kao i ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Imajući u vidu cilj i svrhu ZSSI-a, propisanu člankom 1. ZSSI-a, Povjerenstvo bi za utvrđivanje da je u postupanju dužnosnika došlo do povrede članka 7. ZSSI-a trebalo utvrditi okolnosti iz koje proizlazi da je dužnosnik diskrecionom ocjenom unutar svojih nadležnosti koristio svoju javnu dužnost za osobni probitak ili probitak osobe za koju se može smatrati da je s dužnosnikom interesno povezana. Povredu članka 5. ZSSI-a dužnosnik bi pak počinio ako svojim postupanjem ili propustom ne bi zaštitio vlastitu vjerodostojnost, odnosno ako ne bi spriječio nastanak situacije u kojoj bi postojala opravdana percepcija da je javnu dužnost koristio za osobni probitak ili probitak osobe za koju se može smatrati da je s dužnosnikom interesno povezana.

U predmetnom slučaju Povjerenstvo je utvrdilo kako je Grad Popovača tijekom 2019. godine na groblju u Gornjoj Jelenskoj izvodio radove za asfaltiranje parkirališta i izgradnju pješačke staze. Za navedene radove proveden je postupak jednostavne nabave sukladno Pravilniku o provedbi postupaka jednostavne nabave Grada Popovače. U provedbi postupaka jednostavne nabave poslan je poziv za dostavu ponude na adrese tri gospodarska subjekta, dok je kriterij za odabir ponude bila najniža cijena uz obvezu ispunjenja svih uvjeta i zahtjeva iz poziva na dostavu ponude. Otvaranje, pregled i ocjenu ponuda provelo je Povjerenstvo za provođenje postupaka jednostavne nabave te je gradonačelniku predloženo trgovačko društvo GRGIĆ-PROM d.o.o. čija je ponuda rangirana kao najpovoljnija prema kriteriju za odabir ponuda. Dužnosnik Josip Mišković je kao gradonačelnik donio Odluku o odabiru te je sklopljen Ugovor za izvođenje radova. Dio suvlasnika navedenog trgovačkog društva međusobno je obiteljski povezan, dok je direktor i jedan od suvlasnika sin od brata dužnosnikove supruge. Navedena osoba ne spada u krug članova obitelji kako je određeno člankom 4. stavkom 2. ZSSI-a, niti su utvrđene druge okolnosti na temelju kojih bi se isti mogao smatrati s dužnosnikom interesno povezanom osobom u smislu odredbe članka 4. stavka 5. ZSSI-a. Povjerenstvo je u konkretnom slučaju također cijenilo činjenicu kako je postupak odabira izvođača proveden sukladno ranije propisanoj procedi u kojoj su pozvana tri subjekta na davanje ponuda, kao i činjenicu da je postupak vodilo posebno povjerenstvo za provedbu natječaja. U odnosu na okolnost obavljanja poslova održavanja groblja utvrđeno je kako iste obavlja komunalno poduzeće u vlasništvu Grada Popovače, a na temelju Odluka Gradskog vijeća.

Slijedom svega navedenog, Povjerenstvo zaključuje kako u konkretnom slučaju nisu utvrđene okolnosti koje bi ukazivale na moguću povredu odredbi ZSSI-a počinjenu od strane prijavljenog dužnosnika te je odlučeno kao u izreci.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Josip Mišković, elektroničkom dostavom
2. Objava na internetskoj stranici Povjerenstva
3. Pismohrana